**Thorvald Olaf Boeck** (født 15. august 1835 i Kristiania, død 21. april 1901 samme sted) var en norsk jurist, embedsmann og boksamler, kjent for å ha sin tids største private bibliotek i Norge.

Sin første bok samlet han som 9-åring. Boeck tok examen artium 1854 fra Heltbergs studentfabrikk og cand.jur. 1860 fra Det Kongelige Frederiks Universitet. Han hadde da samlet 2000 bøker og jobbet et par år som konstituert sorenskriver i Namdal, før han i 1863 flyttet tilbake til fødebyen Christiania og ny jobb som kopist (en underordnet sekretær) i Kirkedepartementet. Han vant i 1864 H.K.H. Kronprinsens gullmedalje på en avhandling om priser på trelast og fisk. 
Boeck ble i 1874 forfremmet til kongelig fullmektig. Han var formann i Kristiania Arbeidersamfund 1877–79 og møteleder i «Flaggmøtet» den 13. mars 1879, der man vurderte et nytt trefarget flagg som Hagbart Berner hadde foreslått.

Etter å ha giftet seg i 1866 flyttet han inn i en større enebolig i Professor Dahls gate 29, og fikk plass til sin store boksamling. Men, det var lite plass, og ved et tilfelle solgte han 754 bind til nasjonalbiblioteket på Island.

I 1899 solgte han 31 467 bøker for kroner 25 000 til Det Kongelige Norske Videnskabers Selskab i Trondheim, sammen med en stor mengde kart, brev og 610 manuskript. Salgskontrakten fastslo at samlingen ikke skulle kunne splittes. Det meste ble innlemmet i Gunnerusbiblioteket og ble blant annet et vesentlig bidrag til dets samling av autografer. I dag er samlingen stort sett intakt og går under navnet Thorvald Boecks boksamling med egen håndskriftsamling. Boksamlingen ble katalogisert av Aagaat Daae i  Den inneholder blant annet

* førsteutgave av Saxo Grammaticus fra 1514,
* Ludvig Holberg-samlingen på tre hundre bind og 4 brev),
* mye av Henrik Ibsen,
* Bjørnstjerne Bjørnson (håndskrevne utkast til Ja vi elsker),
* Henrik Wergeland-samlingen, komplett med hundre bind, samt en del manuskript (utkast til Til min gyldenlak)

Boeck var sønn av naturviter og zoolog Christian Boeck (1798–1877), født på Calmeyerløkken og oppvokst i Kristiania i likhet med sine brødre, herunder fiskeforsker Jonas Axel Boeck (1833–1873). Boeck giftet seg i 1866 med Julie Pauline Louise Maschmann (1841–1923), datter av presten Bernt Sverdrup Maschmann. Deres datter Elisabeth (1868–1958) giftet seg i 1889 med arkitekt Herman Backer. Datteren Antoinette Augusta (1871–1939) giftet seg med grosserer Jacob Schram.

I Nasjonalgalleriet henger et maleri av Harriet Backer som viser Boecks privatbibliotek fra 1902.

Utgivelser
----------

* Thorvald Boeck (1870). *Tvende Breve angaaende Begivenhederne i Norge 1814*. M. Bentzens trykkeri.  [25 sider. Undertekst: Brevene ere skrevne af Statsraad Jonas Collett til hans Hustru Maren Kirstine, født Collett]
* Thorvald Boeck (1870). *Efterretninger om geistlige Embeder i Norge*. Jacob Dybwads forlag.  [660 sider]
* Thorvald Boeck (1880). *Chronologisk Fortegnelse over Skrifter og Afhandlinger om de norske Fiskerie*. R. Hviids enkes bogtrykkeri.  [26 sider]

Referanser
----------

1. 1 2   Store norske leksikon, oppført som Thorvald Olaf Boeck, Store norske leksikon-ID Thorvald\_Olaf\_Boeck[Hentet fra Wikidata]
2. ↑  «Thorvald Olaf Boeck». Store norske leksikon.
3. ↑  «Thorvald Boeck». Salomonsens konversationsleksikon (Runeberg.org).
4. ↑  Geir T. Steigan. «Fridheim, Professor Dahls gate 29». Artemisia.  *Bilder og historikk om Boecks bolig, bibliotek og kjente leietakere som Lars Backer og Ingvald Undset.*
5. ↑  Ellen Alm (2012). «1899: Thorvald Boecks bok- og manuskriptsamling». Universitetsbiblioteket i Trondheim. Arkivert fra originalen 4. mars 2016.
6. ↑  «Thorvald Boeck». Det Kongelige Norske Videnskabers Selskab, 2010-årsjubileum. Arkivert fra originalen 6. mars 2016.
7. ↑  Aase, Monica (1995). *Eldre og trykte kataloger til samlingene ved Universitetsbiblioteket i Trondheim*. Universitetsbiblioteket i Trondheim. s. 14. ISBN 8271130706.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI **·** LIBRIS **·** KulturNav
 |